Pa in hof oor beweerde seksdade met seunsWaarskuwing: Die berig bevat grafiese besonderhede en kan sensitiewe lesers ontstel. ŉ Pa van Limpopo wat daarvan beskuldig word dat hy twee van sy vier minderjarige kinders na bewering oor ŉ tydperk verskeie kere verkrag, seksueel aangerand en glo pornografiese video’s van dié voorvalle gemaak het, het Woensdag in die Modimolle-streekshof verskyn. Die pa se naam mag nie genoem word nie om die identiteit van sy kinders te beskerm. Die pa staan tereg op 14 aanklagte wat twee aanklagte van verkragting, asook seksuele aanranding, sameswering tot ŉ seksuele oortreding, seksuele uitbuiting van ŉ kind, kinderverwaarlosing en aanranding insluit. Die beweerde seksuele aanrandings het glo aan die lig gekom nadat die egpaar se kinders in 2012 deur maatskaplike werkers uit hul sorg verwyder is. Maroela Media verneem die beweerde seksuele aanrandings het aan die lig gekom toe een van die seuns in pleegsorg geplaas is en in 2015, toe hy ses jaar oud was, vir sy pleegma daarvan vertel het. Die presiese datums en tydperk waarin die beweerde oortredings plaasgevind het, is nie bekend nie. Volgens ŉ bron na aan die saak het die egpaar in hierdie tyd rondgetrek tussen die Modimolle- en Bela-Bela-omgewings en dit is waar die oortredings plaasgevind het. Volgens die klagstaat voer die staat aan dat die pa die seun, nou agt jaar oud, en sy broer, nou nege jaar oud, gedwing het om seksdade met hom en mekaar uit te voer. Daar was glo met tye ook ŉ tweede onbekende volwasse man betrokke. Die staat voer ook aan dat die beskuldigde van ŉ tweede onbekende man geld ontvang het in ruil vir seksdade met een van die seuns. Die pa word ook daarvan beskuldig dat hy video’s gemaak het tydens die beweerde seksuele aanrandings. Die staat beweer ook die pa het die kinders opdrag gegee om voor ŉ ander onbekende volwasse man uit te trek en dat hy een van die seuns glo met die vuis geslaan het. Die beskuldigde het op 28 Junie 2017 vir die eerste keer in die hof verskyn waarna hy op ŉ waarskuwing vrygelaat is. Hy het Woensdag saam met sy vrou, die kinders se ma, die hofverrigtinge bygewoon. Daar is tot op hede nog geen aanklagte teen die kinders se ma aanhangig gemaak nie. Die beskuldigde se regsverteenwoordiger het tydens die hofverrigtinge aan die hof gesê dat hy nie in ŉ posisie is om voort te gaan met die saak nie omdat die beskuldigde nie hul finansiële ooreenkoms nagekom het nie. Landdros Peter Manthata was duidelik glad nie beïndruk hiermee nie en het die regsverteenwoordiger voor stok gekry omdat daar verwag is dat die verdediging vandag gereed sou wees om met die verhoor voort te gaan. Die regsverteenwoordiger het aangevoer hy het vroeër vandeesmaand ŉ brief aan die staat gestuur om hulle van sy posisie in te lig. Die staat het daarna ook aan die hof gesê dat daar sedert die beskuldigde se vorige verskyning nog aanklagte by die klagstaat gevoeg is, maar dat die beskuldigde se regsverteenwoordiger nie hiervan ingelig is nie omdat hy toe reeds aangedui het dat hy nie met die saak sal voortgaan nie. Manthata het gesê in die lig hiervan is dit nie vir die hof moontlik om te beslis dat die verhoor moet voortgaan nie. Die beskuldigde het daarna aangedui dat hy om regshulp wil aansoek doen. Hy moet op 22 Februarie weer in die hof verskyn. Manthata het die beskuldigde gewaarsku dat hy nie met die twee kinders in die saak of enige van die staat se getuies mag kontak maak nie.